ໃນລະຫວ່າງວັນທີ 15-16 ທັນວາ 2021, ສະຫາຍແສງເພັດ ຮຸ່ງບຸນຍວງ, ເອກອັກຄະລັດຖະທູດວິສາມັນຜູ້ມີອໍານາດເຕັມ ແຫ່ງ ສປປ ລາວປະຈໍາ ສສ ຫວຽດນາມ ພ້ອມດ້ວຍຄະນະ ໄດ້ໄປເຄື່ອນໄຫວ ແລະ ເຮັດວຽກຢູ່ແຂວງຖາຍຫງວຽນ. ໃນການເຄື່ອນໄຫວຄັ້ງນີ້ ຄະນະໄດ້ເຂົ້າຮ່ວມກອງປະຊຸມສໍາມະນາ ຫົວຂໍ້ “ຍົກສູງຄຸນນະພາບໃນການກໍ່ສ້າງ ແລະ ຄຸ້ມຄອງນັກສຶກສາລາວ ທີ່ແຂວງຖາຍຫງວຽນ ຄັ້ງທີ 2 –2021”, ເຂົ້າຮ່ວມກອງປະຊຸມຄັ້ງນີ້ຝ່າຍຫວຽດນາມ ນຳໂດຍ ສະຫາຍ ຫງວຽນ ຢວນ ກິງ, ປະທານຄະນະປະຈໍາສະມາຄົມມິດຕະພາບຫວຽດນາມ-ລາວແຂວງຖາຍຫງວຽນ, ຕາງໜ້າສະມາຄົມມິດຕະພາບຫວຽດນາມ-ລາວຂັ້ນສູນກາງ, ຕາງໜ້າຄະນະປະຈຳພັກແຂວງ, ຄະນະປະຈຳສະຫະພັນແນວໂຮມປະເທດຫວຽດນາມ ແຂວງຖາຍຫງວຽນ, ຕາງໜ້າຄະນະນຳມະຫາວິທະຍາໄລແຂວງຖາຍຫງວຽນທີ່ມີນັກສຶກສາລາວພ້ອມດ້ວຍຜູ້ອຳນວຍການ, ຜູ້ບໍລິຫານ, ຄູອາຈານ ແລະ ພະນັກງານຈາກບັນດາສະຖານການສຶກສາຂອງແຂວງຖາຍຫງວຽນ, ຝ່າຍລາວນຳໂດຍ ສະຫາຍ ແສງເພັດ ຮຸ່ງບຸນຍວງ, ເອກອັກຄະລັດຖະທູດວິສາມັນຜູ້ມີອໍານາດເຕັມ ແຫ່ງ ສປປ ລາວປະຈໍາ ສສ ຫວຽດນາມ ແລະ ສະຫາຍ ປ.ອ ຄຳພັນ ຄຳອ່ອນ ທີ່ປຶກສາຝ່າຍສຶກສາ-ວັດທະນະທຳພ້ອມດ້ວຍພະນັກງານຈຳນວນໜຶ່ງ, ກອງປະຊຸມຄັ້ງນີ້ສອງຝ່າຍໄດ້ປຶກສາຫາລືຮ່ວມກັນຫຼາຍບັນຫາໂດຍສະເພາະແມ່ນການຈັດຕັ້ງປະຕິບັດສັນຍາຮ່ວມມືໃນໂຄງການ “ຍົກສູງຄຸນນະພາບ ແລະ ປະສິດທິຜົນການຮ່ວມມື ລາວ-ຫວຽດນາມ ໃນຂົງເຂດສຶກສາ ແລະ ພັດທະນາຊັບພະຍາກອນມະນຸດ ໄລຍະ 2021-2030” ທີ່ລັດຖະບານ ລາວ - ຫວຽດນາມ ໄດ້ຕົກລົງກັນ ໃນຕົ້ນປີ 2021.
ໂອກາດດັ່ງກ່າວ, ສະຫາຍ ແສງເພັດ ຮຸ່ງບຸນຍວງ ຕາງໜ້າຝ່າຍລາວໄດ້ມີຂໍ້ຄິດເຫັນແລກປ່ຽນບາງບັນຫາເພື່ອແນໃສ່ປະກອບສ່ວນເຂົ້າໃນການຍົກສູງຄຸນນະພາບໃນການກໍ່ສ້າງ ແລະ ການຄຸ້ມຄອງນັກສຶກສາລາວ ໃຫ້ໄດ້ຄຸນນະພາບເປັນຕົ້ນການຄັດເລືອກນັກສຶກສາລາວມາຮຽນຢູ່ຫວຽດນາມ, ສະເໜີບັນດາສະຖານການສຶກສາສືບຕໍ່ຈັດຕັ້ງການສອນເພີ່ມພາສາຫວຽດ ແລະ ຄວາມຮູ້ວິຊາສະເພາະ ໃຫ້ນັກສຶກສາລາວ ຜູ້ມີລະດັບພາສາຫວຽດອ່ອນ ຫຼື ມີຜົນການຮຽນຍັງບໍ່ທັນໄດ້ມາດຕະຖານ, ສະເໜີບັນດາສະຖານການສຶກສາ ສະຫຼຸບລາຍງານດ້ານການເຄື່ອນໄຫວຮໍ່າຮຽນ ແລະ ຜົນການຮຽນຂອງນັກສຶກສາລາວ ສົ່ງໄປຍັງສະຖານທູດລາວ ໃນທ້າຍເດືອນ 6 ແລະ ທ້າຍເດືອນ 12 ຂອງປີ. ສະເໜີບັນດາສະຖານການສຶກສາ ສືບຕໍ່ປະຕິບັດນະໂຍບາຍ, ຂໍ້ກໍານົດ, ກົດລະບຽບຕ່າງໆ ຕໍ່ນັກສຶກສາລາວ ຢ່າງເຂັ້ມງວດ.
ໃນໂອກາດທີ່ໄປເຄື່ອນໄຫວວຽກງານຄັ້ງນີ້ ສະຫາຍເອກອັຄະລັດຖະທູດ ຍັງໄດ້ໄປພົບປະກັບຄະນະອໍານວຍການຄູອາຈານຂອງວິທະຍາໄລເສດຖະກິດ-ການເງິນແຂວງຖາຍຫງວຽນ, ມະຫາວິທະຍາໄລກະສິກໍາ ແລະ ໂອ້ລົມນັກສຶກສາລາວທີ່ກຳລັງສຶກສາຢູ່ທັງສອງສະຖາບັນດັ່ງກ່າວຊຶ່ງສະຫາຍໄດ້ຮຽກຮ້ອງໃຫ້ນັກສຶກສາລາວທຸກຄົນຕັ້ງໃຈສຶກສາຄົ້ນຄວ້າຮ່ຳຮຽນເອົາຄວາມຮູ້ນໍາຄູອາຈານ ແລະ ເອົາບົດຮຽນນຳໝູ່ເພື່ອນຫວຽດນາມທີ່ຮຽນຮ່ວມຫ້ອງດຽວກັນ, ນອກຈາກນີ້ກໍຄວນຊອກຮູ້ດ້ວຍຕົນເອງໃຫ້ຫຼາຍຂຶ້ນຕື່ມ ຈຶ່ງຈະກໍາແໜ້ນເນື້ອໃນບົດຮຽນໄດ້ດີເພື່ອຈະໄດ້ນຳເອົາຄວາມຮູ້ດັ່ງກ່າວໄປນຳໃຊ້ເຂົ້າໃນວຽກງານວິຊາສະເພາະຂອງຕົນກໍຄືການພັດທະນາປະເທດຂອງພວກເຮົາ, ສິ່ງສຳຄັນແມ່ນໃຫ້ພ້ອມກັນປະຕິບັດລະບຽບ, ຂໍ້ກໍານົດຕ່າງໆຂອງໂຮງຮຽນວາງອອກຢ່າງເຂັ້ມງວດ.
ແຂວງຖາຍຫງວຽນ ໄດ້ແຮກສຽວກັບບັນດາແຂວງຂອງລາວ ເປັນຕົ້ນແມ່ນ ແຂວງຫົວພັນ, ແຂວງຜົ້ງສາລີ, ແຂວງຫຼວງພະບາງ ແລະ ແຂວງອຸດົມໄຊ. ນອກນັ້ນ, ຍັງມີການຮ່ວມມືດ້ານວິຊາການລະຫວ່າງມະຫາວິທະຍາໄລສ້າງຄູຖາຍຫງວຽນ ກັບບັນດາສະຖານການສຶກສາຂອງລາວ ເຊັ່ນ:ມະຫາວິທະຍາໄລສຸພານຸວົງ, ວິທະຍາໄລຄູດົງຄໍາຊ້າງ ນະຄອນຫຼວງວຽງຈັນ, ວິທະຍາໄລຄູຫຼວງນໍ້າທາ, ວິທະຍາໄລຄູຫຼວງພະບາງ, ວິທະຍາໄລຄູບ້ານເກິນ ແຂວງວຽງຈັນ, ວິທະຍາໄລຄູສະຫວັນນະເຂດ ແລະ ພະແນກສຶກສາທິການ ແລະ ກິລາແຂວງວຽງຈັນ, ຈັດຕັ້ງປະຕິບັດບັນດາການເຄື່ອນໄຫວຮ່ວມມືຢ່າງມີປະສິດທິຜົນໃນຫຼາຍຂົງເຂດ.
ແຂວງຖາຍຫງວຽນມີນັກສຶກສາລາວສຶກສາຢູ່ 11 ສະຖາບັນ ໃນນັ້ນມະຫາວິທະຍາໄລ 10 ແຫ່ງ ແລະ ວິທະຍາໄລ 1 ແຫ່ງ: ມະຫາວິທະຍາໄລສ້າງຄູຖາຍຫງວຽນ, ມະຫາວິທະຍາໄລຫວຽດບັກ, ມະຫາວິທະຍາໄລກະສິກຳ, ມະຫາວິທະຍາໄລວິທະຍາສາດ, ມະຫາວິທະຍາໄລນາໆຊາດ, ມະຫາວິທະຍາໄລອຸດສາຫະກຳ, ມະຫາວິທະຍາໄລເສດຖະ ກິດ - ການເງິນ, ມະຫາວິທະຍາໄລແພດສາດ, ມະຫາວິທະຍາໄລເຕັກໂນໂລຊີ-ການສື່ສານ ແລະ ວິທະຍາໄລເສດຖະກິດ - ການເງິນມີນັກສຶກສາມາສຶກສາ 3 ແບບທຶນສຶກສາຄື: ທຶນລັດຖະບານ, ທຶນຮ່ວມມື ແລະ ທຶນສ່ວນຕົວລວມທັງໝົດ 791 ຄົນ.